《送儿沆再之台学并似许梧山张在轩》
宋代·陈著

学古入官非易事，同寅协恭第一义。
昨汝行矣重吾忧，今吾闻之为汝喜。
有如此广文先生，真所谓法家拂士。
寄声忽到我，用情应为汝。
我欲谢之难为语，汝其听之告以意。
古天台，多士类，
文有风樯阵马之奇，气有霜林老鹘之鸷。
镇之以静重，行之以平易。
艰难见初心，苦淡得真味。
人谓著脚危于渊，我知进德此其地。
汝不见范文正公家书片幅戒子侄，有事只与同官议。
又不见欧阳朋党一论质鬼神，同道相益乃君子。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。